ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಕಾಳೀ
ಕಾಳೀ

 ಶಕ್ತಿತ್ರಯ ರೂಪಿಣಿಯಾದ ಪಾರ್ವತಿಯ ರೂಪಾಂತರ. ಕಾಳೀ ದೇವತೆಯ ಮತ್ತೊಂದು ಉಗ್ರರೂಪ ದುರ್ಗೆ. ಭಾರತದಲ್ಲಿ ಎಲ್ಲೆಲ್ಲೂ ಕಾಳೀ ದೇವಸ್ಥಾನಗಳಿವೆ. ಎಲ್ಲಕ್ಕಿಂತ ಪ್ರಸಿದ್ಧವಾದದ್ದು ಹೂಗ್ಲಿನದಿಯ ದಡದಲ್ಲಿ ಕಲ್ಕತ್ತೆಯ ದಕ್ಷಿಣ ಬಡಾವಣೆಯಲ್ಲಿರುವ ಕಾಳೀಘಾಟ್ ದೇವಾಲಯ. ಈ ದೇವತೆಗೆ ನರಬಲಿ ಮತ್ತು ಪಶುಬಲಿ ತುಂಬ ಇಷ್ಟ. ಈ ದೇವತೆ ಕತ್ತಿನಲ್ಲಿ ಕಪಾಲುಮಾಲೆಯನ್ನೂ ಎರಡು ಕೈಗಳಲ್ಲಿ ಕತ್ತಿ ಬಾಕುಗಳನ್ನೂ ಮತ್ತೆರಡು ಕೈಗಳಲ್ಲಿ ರಕ್ತ ತೊಟ್ಟಿಕ್ಕುತ್ತಿರುವ ರುಂಡಗಳನ್ನೂ ಹೊಂದಿರುವಂತೆ ರೂಪಿತಳಾಗಿರುತ್ತಾಳೆ. ರಕ್ತಸಿಕ್ತವಾದ ಮುಖದಿಂದ ಕೂಡಿದ್ದು, ದೊಡ್ಡದಾದ ತನ್ನ ನಾಲಗೆಯನ್ನು ಹೊರಗೆ ಚಾಚಿರುತ್ತಾಳೆ. ದುರ್ಗಾಷ್ಟಮಿಯ ದಿವಸ ಕಾಳೀಘಾಟಿನಲ್ಲಿ ಏಳುನೂರು ಎಂಟುನೂರು ಮೇಕೆಗಳನ್ನು ಈ ದೇವತೆಗೆ ಬಲಿ ಕೊಡುತ್ತಾರೆ. ಶಾಕ್ತೇಯರೂ ಕಾಪಾಲಿಕರೂ ಕಾಳೀದೇವತೆಯ ಪರಮ ಉಪಾಸಕರು.      

    (ಜಿ.ಎಚ್.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ